Document ID: /roh_data/filtered/fineweb-2-filterrobots_roh.jsonl.gz/46702

Glion
Avon varga 700 onns ei Glion per l'emprema ga vegniu menziunau sco liug cun dretg da marcau: sco emprem marcau sper il Rein e sco "liug circumdaus d'in mir, nua che biars carstgauns seradunan per viver". Esser igl "emprem marcau sper il Rein" ei ina gronda honur – il Rein ei numnadamein buc "x in" flum, mobein in dils pli liungs dall'Europa e da gronda impurtonza per la Svizra e sias tiaras vischinas. Mo era schiglioc ei Glion in liug impurtont per las vischnauncas e valladas circumdontas: il marcau ei il center cultural ed economic dalla Surselva. Cheu vivan ins en ina pintga metropola viva amiez la fantastica cuntrada muntagnarda dalla Surselva. Glion posseda ina gronda purschida dil temps liber, da formaziun, da sport, d'aventura e da recreaziun e dall'infrastructura corrispundenta. A Glion anflan ins buca mo centers da cumpras, Glion ei era il punct central da traffic dalla Viafier retica e digl Auto Da Posta Grischun ed il center da sanadad, d'economia e da formaziun dalla Surselva.